**ארז שמידע** (נולד ב-5 באוגוסט 1983) הוא מוזיקאי, זמר-יוצר וגיטריסט ישראלי.

ביוגרפיה
--------

נולד בקצרין, וגדל ביבנה. שירת בצה"ל בין השנים 2001–2004 כתומך לחימה במפקדת זרוע היבשה. לאחר השירות הצבאי עבר להתגורר בתל אביב, והחל לעבוד בתעשיית המוזיקה, כסבל בחברות הגברה וכאיש במה, טכנאי קול ותאורן במועדונים ובאולמות אירועים.

בוגר לימודי טכנאי גיטרות באלגרנטי – בית הספר לבניית גיטרות משנת 2009, וכן השלים לימודי טכנאי קול בבית הספר לסאונד של יואב גרא בשנת 2010. לאחר לימודיו החל ללמד גיטרה באופן פרטי.

מתגורר בחיפה.

קריירה מוזיקלית
---------------

החל את דרכו המוזיקלית בשנת 1998, בגיל 15, כאשר היה ממקימי להקת הפאנק "הפוסי של לוסי", ושימש גיטריסט הלהקה באלבומה הראשון "צב 8". היה פעיל במסגרת הלהקה עד פירוקה בשנת 2006.

בשנת 2008 חבר שמידע (יחד עם שותפו ל"פוסי של לוסי", נטע גופן) למוזיקאי יונתן לב, ולמתופף רועי ברמן מלהקת "בצפר", והארבעה הקימו את להקת הפאנק "כוח המחץ". באוגוסט 2009 הוציאה הלהקה את אלבומה הראשון, "שערורייה", וכעבור שנה את אלבומה השני "אמנות ומדינה". הלהקה פעלה עד לשנת 2011.

בשנת 2012 חבר בשנית לחבריו מלהקת "הפוסי של לוסי", למופע לציון עשור למותו של עמרי גולדין, שנרצח בפיגוע ההתאבדות בקו 361 בעת שהיה בדרך לבסיס בו שרת. שמידע המשיך כגיטריסט הלהקה גם לאחר האיחוד, והלהקה המשיכה לפעול עד לפירוקה הסופי בשנת 2019, תוך שהיא מוציאה אלבום נוסף – "מסיתים למרד".

במקביל, עזב את הוראת הגיטרה על מנת להשתלב בתעשיית המוזיקה, והחל לעבוד כפועל במה ובהמשך כנגן גיטרה באלבומים, בהופעות ובהפקות שונות של אמנים כגון: אהוד בנאי, רביד פלוטניק (נצ'י נצ'), שקל, צליל אברהם ונמרוד רשף.

בשנת 2012 חבר למוזיקאי אביטל תמיר, שגם היה חבר בעבר בהרכב "בצפר" והצטרף אליו ללהקת On Shoulders of Giants (הידועה יותר בראשי התיבות שלה – OSOG). הלהקה משלבת סגנונות מוזיקליים שונים כבלוז, קאנטרי, מטאל ופולק רוק אמריקאי, הפיקה 4 אלבומי אולפן וכן הופיעה במספר סיבובים בעולם.

שיתוף הפעולה של שמידע עם אהוד בנאי כפועל הבמה שלו הוביל בשנת 2023 להקמת ההרכב "קו אחורי", המורכב מבנאי עצמו, שמידע כגיטריסט, נגן הבס דוד בנימיני שמופיע עם שמידע גם ב-OSOG (שניהם גם משתתפים בשירה), ציון מזרחי (המנגן בהרכבים "אסון", ו"כצאן לטבח") כגיטריסט נוסף והמתופף קורי בן יהודה (האחים צברי, טברנק, יוסלס איי.די). המשותף לכולם הוא היותם פועלי במה בתעשיית המוזיקה בעברם. את ההרכב מפיק מוזיקלית קוואמי והוא מופיע ברחבי הארץ.

בנוסף מופיע שמידע באופן עצמאי, יחד עם הנגנים גור שפיגל ודוד בנימיני.

קישורים חיצוניים
----------------

* ארז שמידע, ברשת החברתית פייסבוק
* סרטונים בערוץ של ארז שמידע, באתר יוטיוב
* ארז שמידע, ברשת החברתית פייסבוק

הערות שוליים
------------

1. ↑  חי על הקצה: הפוסי של לוסי בהופעה חיה באולפן הקצה, באתר Time Out תל אביב, 16 בפברואר 2017
2. ↑  אור ברנע, מכת מחץ, באתר ynet, 2 באוקטובר 2008
3. ↑  כח המחץ מציגים, באתר תיאטרון תמונע
4. ↑  מסיבת הגן של כוח המחץ, באתר וואלה!, 26 ביולי 2010
5. ↑  עמרי גולדין, חבר להקת פאנק מיבנה, נהרג שלשום בפיגוע בצומת מירון, באתר הארץ, 6 באוגוסט 2002
6. ↑  עמית קלינג, לתפוס אותם בפוסי: הפלגה בים הפתוח עם הפוסי של לוסי. ריאיון, באתר Time Out תל אביב, 10 באוקטובר 2016
7. ↑  אתר למנויים בלבד אבי פיטשון, "הפוסי של לוסי" פורצים את גבולות הגטו הפאנקיסטי, באתר הארץ, 26 באוקטובר 2016
8. ↑  דנית צמית, "אנחנו יודעים לשרוד": הפוסי של לוסי חוגגים 20, באתר ynet, 29 בינואר 2019
9. ↑  נצ'י נצ' - הריני (חי באולפן גלגלצ), מתוך ערוץ היוטיוב של גלגלצ, 14 באוגוסט 2017
10. ↑  יובל אראל, אהוד בנאי – פועל במה 2020, מתוך הבלוג של יובל הראל, 14 במאי 2020
11. ↑  עמי פרידמן, מטאל וקאנטרי: הכירו את להקת "אוסוג", באתר ynet, 10 בספטמבר 2014
12. ↑  עמית קלינג, ממטאל לקאנטרי: ריאיון עם להקת OSOG לרגל האלבום החדש, באתר Time Out תל אביב, 1 ביוני 2016
13. ↑  אתר למנויים בלבד בן שלו, "באמצע אמריקה, בין ברביקיו לקרוקודילים, התחלנו להרגיש כמו להקה אמיתית", באתר הארץ, 9 ביוני 2020
14. ↑  ארז שמידע, הקמתי להקה חדשה עם אהוד בנאי. אחרי הכל, כולנו פועלי במה, באתר Time Out תל אביב, 1 בפברואר 2023
15. ↑  ארז שמידע, באתר לבונטין 7

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 48154921224863591033
* WorldCat (עם VIAF): 48154921224863591033

 |